CELEX: 52017PC0293
Language: fi
Date: 2017-06-08
Title: Ehdotus NEUVOSTON TÄYTÄNTÖÖNPANOPÄÄTÖS Kroatialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide

EUROOPAN KOMISSIO
            Bryssel 8.6.2017
            COM(2017) 293 final
            2017/0124(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Kroatialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
            
            
               Kroatia pyysi 20. joulukuuta 2016 komissioon saapuneeksi kirjatulla kirjeellä lupaa soveltaa 1. tammikuuta 2018 ja 31. joulukuuta 2020 välisenä aikana alv-direktiivin 287 artiklasta poikkeavaa toimenpidettä, jotta Kroatia voisi vapauttaa arvonlisäverosta sellaiset verovelvolliset, joiden vuosittainen liikevaihto on enintään 45 000 euroa.
            
            
               Komissio antoi alv-direktiivin 395 artiklan 2 kohdan mukaisesti Kroatian pyynnön tiedoksi muille jäsenvaltioille 13. maaliskuuta 2017 päivätyllä kirjeellä. Komissio ilmoitti Kroatialle 14. maaliskuuta 2017 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus verovelvollisille, joiden vuosittainen liikevaihto jää tietyn raja-arvon alle. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
            
            
               Alv-direktiivin 287 artiklan 19 kohdan mukaan Kroatia voi vapauttaa arvonlisäverosta verovelvolliset, joiden kansallisena valuuttana ilmaistu vuosittainen liikevaihto on Kroatian liittymispäivänä voimassa olleen muuntokurssin mukaan laskettuna enintään 35 000 euron suuruinen (230 000 kunaa). Kroatia pyysi nostamaan tämän raja-arvon 45 000 euroon eli kansallisena valuuttana 300 000 kunaan. 
            
            
               Raja-arvon nostamisen odotetaan vähentävän yritysten hallinnollista rasitetta ja verosäännösten noudattamisesta aiheutuvia kustannuksia, koska ne vapautuvat useista verovelvoitteista, kuten alv-ilmoituksen tekemisestä tai alv-rekistereiden ylläpitämisestä. Raja-arvon nostamisen ennakoidaan lisäksi yksinkertaistavan veronkantoa ja vähentävän kansallisten veroviranomaisten työtaakkaa. 
            
            
               Kroatian mukaan raja-arvon nostamisella ei ole merkittävää vaikutusta valtion tuloihin. Kroatia arvioi, että raja-arvon nostaminen vähentää valtiolle kertyviä tuloja noin 0,22 prosentilla. 
            
            
               Henkilöillä, joiden liikevaihto ei ylitä raja-arvoa, on kuitenkin mahdollisuus rekisteröityä arvonlisäverovelvollisiksi.
            
            
               Kroatia pyysi 45 000:ta euroa kansallisena valuuttana vastaavan raja-arvon soveltamista 1. tammikuuta 2018 ja 31. joulukuuta 2020 välisenä aikana. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Vastaavia poikkeuksia on myönnetty muille jäsenvaltioille. Luxemburgille
                  2
                myönnettiin 40 000 euron raja-arvo, Belgialle
                  3
                25 000 euron raja-arvo, Puolalle
                  4
                40 000 euron raja-arvo, Liettualle
                  5
                45 000 euron raja-arvo, Latvialle
                  6
                ja Slovenialle
                  7
                50 000 euron raja-arvo sekä Italialle
                  8
                ja Romanialle
                  9
                65 000 euron raja-arvo. 
            
            
               Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi alv-direktiivin 281–294 artiklan säännöksiä, jotka koskevat pienten yritysten erityisjärjestelmää, tarkastellaan parhaillaan uudelleen. Kuten alv-toimintasuunnitelmassa
                  10
                ja komission työohjelmassa 2017
                  11
                ilmoitettiin, komission ehdotus kattavan yksinkertaistamispaketin muodossa on tarkoitus esittää vuoden 2017 loppuun mennessä.
            
            
               Sen vuoksi ehdotetaan, että Kroatialle annetaan lupa nostaa raja-arvo määrään, joka vastaa 45 000:ta euroa kansallisessa valuutassa, 1. tammikuuta 2018 ja 31. joulukuuta 2020 välisenä aikana tai sellaisen direktiivin voimaantuloon asti, jolla muutetaan pienten yritysten erityisjärjestelmää koskevia alv-direktiivin säännöksiä. 
            
            
               •Yhdenmukaisuus unionin muiden politiikkojen kanssa
            
            
               Toimenpide on eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa
                  12
                vahvistettujen pieniä yrityksiä koskevien unionin tavoitteiden mukainen. Siinä kehotetaan jäsenvaltioita ottamaan huomioon pk-yritysten erityisominaisuudet lainsäädäntöä valmistellessaan ja näin ollen yksinkertaistamaan sääntely-ympäristöä.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               •Oikeusperusta
            
            
               Alv-direktiivin 395 artikla. 
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
               
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaminen useampien pienten verovelvollisten ja verohallinnon kannalta.
            
            
               •Sääntelytavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Kroatian jättämään hakemukseen ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
            
               •Vaikutustenarviointi
            
            
               
                  Ehdotetulla neuvoston täytäntöönpanopäätöksellä nostetaan vuosittaisen liikevaihdon raja-arvoa, jonka alittuessa verovelvolliset voidaan vapauttaa arvonlisäverosta. Sen vuoksi sillä jatketaan yksinkertaistamistoimenpidettä, jolla poistetaan monia arvonlisäverovelvoitteita yrityksiltä, joiden kansallisena valuuttana ilmaistu vuosittainen liikevaihto on enintään 45 000 euron suuruinen. 
               
               
                  Henkilöiden, joiden verotettava liikevaihto ei ylitä raja-arvoa, ei tarvitse rekisteröityä verovelvolliseksi, ja siten hallinnollinen rasite pienenee heidän osaltaan toimenpiteen seurauksena, koska heidän ei tarvitse ylläpitää alv-rekistereitä tai toimittaa alv-ilmoitusta. Myös veroviranomaisten työtaakka pienenee. Näin ollen toimenpiteellä on myönteinen vaikutus noin 9 000 verovelvollisen (noin 5,8 prosenttia tällä hetkellä Kroatiassa arvonlisävelvolliseksi rekisteröidyistä verovelvollisista) hallinnollisen rasitteen vähenemiseen ja siten verohallintoon. 
               
            
            
               Talousarviovaikutus Kroatian alv-tulojen kannalta on arviolta enintään 0,22 prosenttia kaikista arvonlisäverotuloista.
            
            
               4.TALOUSARVIOVAIKUTUKSET
            
         
         
            
               Ehdotuksella ei ole vaikutuksia EU:n talousarvioon, koska Kroatia tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti.
            
            
               5.LISÄTIEDOT
            
            
               Ehdotus sisältää raukeamislausekkeen.
            
            
               2017/0124 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Kroatialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  13
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 287 artiklan 19 kohdan mukaan Kroatia voi myöntää vapautuksen arvonlisäverosta sellaisille verovelvollisille, joiden vuosittainen liikevaihto kansallisena valuuttana on sen liittymispäivänä voimassa olleen muuntokurssin mukaan laskettuna enintään 35 000 euroa.
            
            
               (2)Kroatia pyysi 20 päivänä joulukuuta 2016 komissioon saapuneeksi kirjatulla kirjeellä lupaa ottaa käyttöön direktiivin 2006/112/EY 287 artiklasta poikkeavan erityistoimenpiteen, jotta Kroatia voisi vapauttaa arvonlisäverosta sellaiset verovelvolliset, joiden vuosittainen liikevaihto on enintään 45 000 euroa, 1 päivästä tammikuuta 2018 alkaen. Kroatia on pyytänyt, että sen vastaavaa raja-arvoa, joka on 287 artiklan 19 kohdan nojalla 35 000 euroa, korotettaisiin 45 000 euroon.
            
            
               (3)Pienille yrityksille osoitettu korkeampi erityisjärjestelmän raja-arvo on yksinkertaistamistoimenpide, koska sillä voidaan vähentää huomattavasti pienten yritysten alv-velvoitteita.
            
            
               (4)Komissio antoi direktiivin 2006/112/EY 395 artiklan 2 kohdan mukaisesti Kroatian pyynnön tiedoksi muille jäsenvaltioille 13 päivänä maaliskuuta 2017 päivätyllä kirjeellä. Komissio ilmoitti Kroatialle 14 päivänä maaliskuuta 2017 päivätyllä kirjeellä saaneensa kaikki hakemuksen arviointiin tarvitsemansa tiedot.
            
            
               (5)Kroatian toimittamien tietojen mukaan mahdollisesti noin 9 000 veronmaksajaa voisi hyödyntää tätä toimenpidettä direktiivin 2006/112/EY XI osaston 2 luvussa tarkoitettujen alv-velvoitteidensa keventämiseksi. Lisäksi se vähentäisi verohallintoon kohdistuvaa rasitetta ja yksinkertaistaisi veronkantoa. 
            
            
               (6)Koska tämä poikkeustoimenpide vähentää pienten yritysten alv-velvoitteita, Kroatialle olisi annettava lupa soveltaa toimenpidettä rajoitetun ajan. Verovelvollisten olisi edelleen voitava valita tavanomaiset arvonlisäverojärjestelyt.
            
            
               (7)Direktiivin 2006/112/EY 281–294 artiklan säännöksiä, jotka koskevat pienten yritysten erityisjärjestelmää, ollaan parhaillaan tarkastelemassa uudelleen, joten on mahdollista, että direktiivi, jolla muutetaan kyseisiä direktiivin 2006/112/EY säännöksiä, tulee voimaan ennen kuin poikkeuksen voimassaoloaika päättyy.
            
            
               (8)Kroatian toimittamista tiedoista ilmenee, että raja-arvon nostamisella on vain vähäinen vaikutus lopullisessa kulutusvaiheessa kerättävien verotulojen kokonaismäärään.
            
         
         
            
               (9)Poikkeuksella ei ole vaikutuksia arvonlisäverosta saataviin Euroopan unionin omiin varoihin, koska Kroatia tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 287 artiklan 19 kohdassa säädetään, Kroatia voi vapauttaa arvonlisäverosta sellaiset verovelvolliset, joiden vuosittaisen liikevaihdon vasta-arvo kansallisena valuuttana on enintään 45 000 euroa sen liittymispäivänä voimassa olleen muuntokurssin mukaan laskettuna.
            
            
               2 artikla
            
            
               Tätä päätöstä sovelletaan 1 päivästä tammikuuta 2018 alkaen 31 päivään joulukuuta 2020 tai sellaisen direktiivin voimaantulopäivään asti, jolla muutetaan direktiivin 2006/112/EY 281–294 artiklan säännöksiä, sen mukaan, kumpi näistä ajankohdista on aikaisempi.
            
            
               3 artikla
            
            
               Tämä päätös on osoitettu Kroatian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1. 
               
               
                  
                     (2)
                  Neuvoston täytäntöönpanopäätös (EU) 2017/319, annettu 21 päivänä helmikuuta 2017, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta (EUVL L 47, 24.2.2017, s. 7). 
               
               
                  
                     (3)
                  Neuvoston täytäntöönpanopäätös (EU) 2015/2348, annettu 10 päivänä joulukuuta 2015, Belgian kuningaskunnalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/53/EU muuttamisesta (EUVL L 330, 16.12.2015, s. 51).
               
               
                  
                     (4)
                  Neuvoston täytäntöönpanopäätös 2016/2090/EU, annettu 21 päivänä marraskuuta 2016, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 324, 30.11.2016, s. 7).
               
               
                  
                     (5)
                  Neuvoston täytäntöönpanopäätös 2014/795/EU, annettu 7 päivänä marraskuuta 2014, Liettuan tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä annetun täytäntöönpanopäätöksen 2011/335/EU soveltamisen jatkamisesta (EUVL L 330, 15.11.2014, s. 44).
               
               
                  
                     (6)
                  Neuvoston täytäntöönpanopäätös 2014/796/EU, annettu 7 päivänä marraskuuta 2014, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 330, 15.11.2014, s. 46).
               
               
                  
                     (7)
                  Neuvoston täytäntöönpanopäätös (EU) 2015/2089, annettu 10 päivänä marraskuuta 2015, Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2013/54/EU muuttamisesta (EUVL L 302, 19.11.2015, s. 107).
               
               
                  
                     (8)
                  Neuvoston täytäntöönpanopäätös (EU) 2016/1988, annettu 8 päivänä marraskuuta 2016, luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista annetun täytäntöönpanopäätöksen 2013/678/EU muuttamisesta (EUVL L 306, 15.11.2016, s. 11).
               
               
                  
                     (9)
                  Neuvoston täytäntöönpanopäätös 2014/931/EU, annettu 16 päivänä joulukuuta 2014, luvan antamisesta Romanialle ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2012/181/EU soveltamisen jatkamisesta (EUVL L 365, 19.12.2014, s. 145).
               
               
                  
                     (10)
                  Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta, Kohti EU:n yhtenäistä arvonlisäveroaluetta – aika tehdä päätöksiä, Bryssel, 7.4.2016, COM(2016)148 final.
               
               
                  
                     (11)
                  Komission työohjelma 2017 – EU, joka suojelee, puolustaa ja tarjoaa mahdollisuuksia, Strasbourg, 25.10.2016, COM(2016)710 final.
               
               
                  
                     (12)
                  KOM(2008) 394, 25.6.2008.
               
               
                  
                     (13)
                  EUVL L 347, 11.12.2006, s. 1.